Агенцијата за заштита на правото на слободен пристап до информациите од јавен карактер, врз основа на член 109 став 13 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од И. М. од Скопје, поднесена против Решение на Министерството за транспорт и врски - Државен комунален инспекторат, по предметот Барање за пристап до информации од јавен карактер, на 21.01.2025 година, го донесе следното

**Р Е Ш Е Н И Е**

1. Жалбата изјавена од И. М. од Скопје, поднесена против Решение на Министерството за транспорт и врски - Државен комунален инспекторат бр.04-404/3 од 31.12.2024 година, заведена во Агенцијата под бр.08-338 на 10.01.2025 година, по предметот Барање за пристап до информации од јавен карактер, **СЕ УВАЖУВА.**
2. **СЕ ЗАДОЛЖУВА Имателот на информации да му ги достави бараните информации под точка 1, 2, 3 и 4 од Барањето на Барателот на начин и во форма наведени во Барањето.**
3. **Решението на Имателот на информации бр.04-404/3 од 3.12.2024 година се поништува.**
4. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

## И. М. од Скопје, како што е наведено во Жалбата на 06.11.2024 година, поднел Барање за пристап до информации од јавен карактер до Државен комунален инспекторат, со кое побарал по пошта, телефон или преку е-маил, да изврши увид или да му се достави препис, фотокопија или електронски запис од следните информации:

„1.Лицето Ристо Георгиев, Раководител на Одделение за инспекциски надзор од кој датум или година е редовно вработен во Државен комунален инспекторат-Скопје, на кој конкурс се има пријавено и е примен како редовно вработен во Државен комунален инспекторат (бараме да ни се достави фотокопија од сите одлуки и решенија за негово именување и поставување на сите досегашни работни позиции). Дали на тој конкурс имало пријавено и други кандидати и дали тој имал најдобри квалификации за да биде избран како најдобар кандидат за тоа работно место, дали има и каде претходно стекнато работно искуство пред вработување во Државен комунален инспекторат-Скопје. Со каков степен на образование и квалификација е редовно вработен во Државен комунален инспекторат-Скопје, каде го стекнал своето образование на кој Универзитет и Факултет, дали има завршено седми степен VII/1 на високо образование или колку има стекнато кредити според ЕКТС, колку вкупно има работен стаж и каде има се работено претходно пред вработување во Државен комунален инспекторат-Скопје. Дали досега против Ристо Георгиев е поведена било каква дисциплинска постапка за утврдување на негова одговорност за дисциплински престап, поради кршење на одредбите од законите и етички кодекс за вработените, дали е водена дисциплинска постапка за дисциплинска одговорност поради не превземање на соодветни работи кои согласно закон бил должна да ги превземе или поради занемарување и не вршење на надзор над законитоста на работата инспекциските служби на општините, општините на Град Скопје и Градот Скопје и ако е водена таква дисциплинска постапка каков е исходот и дали му е изречена санкција за дисциплински престап. За последните пет години со каков успех е оценета работата на лицето Ристо Георгиев. Со какви дополнителни квалификации се има стекнато лицето Ристо Георгиев дали има положено било какви други дополнителни испити и кои се тие. На лицето Ристо Гергиев за месец септември 2024 година во колкав вкупен износ му е исплатена нето плата заедно со сите додатоци на плата.

 2. Лицето Ивица Лазаревски, Помлад комунален инспектор од кој датум или година е редовно вработен во Државен комунален инспекторат-Скопје, на кој конкурс се има пријавено и е примен како редовно вработен во Државен комунален инспекторат (бараме да ни се достави фотокопија од сите одлуки и решенија за негово именување и поставување на сите досегашни работни позиции). Дали на тој конкурс имало пријавено и други кандидати и дали тој имал најдобри квалификации за да биде избран како најдобар кандидат за тоа работно место, дали има и каде претходно стекнато работно искуство пред вработување во Државен комунален инспекторат-Скопје. Со каков степен на образование и квалификација е редовно вработен во Државен комунален инспекторат-Скопје, каде го стекнал своето образование на кој Универзитет и Факултет, дали има завршено седми степен VII/1 на високо образование или колку има стекнато кредити според ЕКТС, колку вкупно има работен стаж и каде има се работено претходно пред вработување во Државен комунален инспекторат-Скопје. Дали досега против Ивица Лазаревски е поведена било каква дисциплинска постапка за утврдување на негова одговорност за дисциплински престап, поради кршење на одредбите од законите и етички кодекс за вработените, дали е водена дисциплинска постапка за дисциплинска одговорност поради не превземање на соодветни работи кои согласно закон бил должен да ги превземе или поради занемарување и не вршење на надзор над законитоста на работата на инспекциските служби на општините, општините на Град Скопје и Градот Скопје и ако е водена таква дисциплинска постапка каков е исходот и дали му е изречена санкција за дисциплински престап. За последните пет години со каков успех е оценета работата на лицето Ивица Лазаревски. Со какви дополнителни квалификации се има стекнато лицето Ивица Лазаревски, дали има положено било какви други дополнителни испити и кои се тие. На лицето Ивица лазаревски за месец септември 2024 година во колкав вкупен износ му е исплатена нето плата заедно со сите додатоци на плата.

3. Лицето Кадрије Азизи од кој датум или година е редовно вработена во Државен комунален инспекторат-Скопје, на кој конкурс се има пријавено и е примена како редовно вработен во Државен комунален инспекторат (бараме да ни се достави фотокопија од сите одлуки и решенија за негово именување и поставување на сите досегашни работни позиции). Дали на тој конкурс имало пријавено и други кандидати и дали таа имала најдобри квалификации за да биде избрана како најдобар кандидат за тоа работно место, дали има и каде претходно стекнато работно искуство пред вработување во Државен комунален инспекторат-Скопје. Со каков степен на образование и квалификација е редовно вработен во Државен комунален инспекторат-Скопје, каде го стекнала своето образование на кој Универзитет и Факултет, дали има завршено седми степен VII/1 на високо образование или колку има стекнато кредити според ЕКТС, колку вкупно има работен стаж и каде има се работено претходно пред вработување во Државен комунален инспекторат-Скопје. Дали досега против Кадрије Азизи е поведена било каква дисциплинска постапка за утврдување на нејзина одговорност за дисциплински престап, поради кршење на одредбите од законите и етички кодекс за вработените и ако е водена дисциплинска постапка каков е исходот и дали и е изречена санкција за дисциплински престап. За последните пет години со каков успех е оценета работата на лицето Кадрије Азизи. Со какви дополнителни квалификации се има стекнато лицето Кадрије Азизи, дали има положено било какви други дополнителни испити и кои се тие. На лицето Кадрије Азизи за месец септември 2024 година во колкав вкупен износ и е исплатена нето плата заедно со сите додатоци на плата.

4. Директорот на Државен комунален инспекторат-Скопје Сали Ајдини од кој датум е именуван за директор на Државен комунален инспекторат-Скопје, на кој конкурс се има пријавено и е избран за директор на Државен комунален инспекторат-Скопје (бараме да ни се достави фотокопија од сите одлуки и решенија за негово именување и поставување на директорска позиција). Дали на тој конкурс имало пријавено и други кандидати и дали тој имал најдобри квалификации за да биде избран како најдобар кандидат за директор на Државен комунален инспекторат-Скопје, дали има и каде претходно стекнато работно искуство пред да биде именуван за Директор на Државен комунален инспекторат-Скопје. Со каков степен на образование и квалификација се има досега стекнато, каде го стекнал своето образование на кој Универзитет и Факултет, дали има завршено седми степен VII/1 на високо образование или колку има стекнато кредити според ЕКТС, колку вкупно има работен стаж и каде има се работено претходно пред да биде именува за Директор на Државен комунален инспекторат-Скопје. Со какви дополнителни квалификации се има стекнато лицето Сали Ајдини дали има положено било какви други дополнителни испити и кои се тие. На лицето Сали Ајдини за месец септември 2024 година во колкав вкупен износ му е исплатена нето плата заедно со сите додатоци на плата.

5. Во последните пет години колку вкупно како Државен комунален инспекторат-Скопје согласно член 39 од законот за комунална дејност имате извршено надзори над законитоста на работата на органите на општините, општините на град Скопје и Град Скопје од кој и каков тип се извршените надзорите и какви неправилности се утврдени и какви мерки се изречени а согласно член 40 од истиот закон што конкретно се сте превземале а во врска со следење на законитоста на работата на органите на општините, општините на град Скопје и Град Скопје со превземени мерки, активности и иницијативи за квалитетно и навремено извршување на комуналните дејности?“

 Имателот на информации постапувајќи по наведеното Барање до барателот доставил Одговор на барање бр.04-356/2 од 27.11.2024 година.

 Незадоволен од добиениот Одговор бр.04-356/2 од 27.11.2024 година, Барателот на информации на 03.12.2024 година до Агенцијата поднесе Жалба, заведена во Агенцијата под бр.08-338.

Агенцијата со допис бр.08-338 од 04.12.2024 година, преку е-маил ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не постапи по дописот на Агенцијата.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и донесе Решение бр.08-338 од 17.12.2024 година со кое **ЈА УВАЖИ и предметот го врати на повторно постапување пред првостепениот орган,** со укажувања и насоки за натамошно постапување.

Постапувајќи по Решението на Агенцијата, Имателот на информации на 08.01.2025 година до Агенцијата достави Известување со нивен бр.04-404/4 од 31.12.2024 година, заведено во Агенцијата под бр.08-338. Во прилог на Известувањето достави Решение за делумен пристап до информации од јавен карактер бр.04-404/3 од 31.12.2024 година, со кое точките 1, 2, 3 и 4 од Барањето се одбиват, a точката 5 од Барањето се уважува и се дозволува пристап до бараните информации. Во образложението на Решението е наведено: „Во однос на точките 1, 2, 3 и 4 од Барањето, Државниот комунален инспекторат по разгледување на барањето и спроведен тест на штетност, одлучи дека бараните информации не се информации од јавен карактер и потпааѓа под исклучок од слободен пристап до информации од јавен карактер....Информациите кои се бараат... се однесуваат на документи кои содржат лични податоци на вработените во Државниот комунален инспекторат, и се дел од нивното персонално досие кое има посебна заштита согласно прописите за административните службеници. Поради тоа, нивното откривање би довело до нарушување на заштитата на лични податоци според Законот за заштита на личните податоци.... Документите кои содржат лични податоци, кои се чуваат во персонално досие на вработените лица уживаат посебна заштита по Законот за административни службеници и Законот за вработените во јавниот сектор, односно тоа не се информации кои се создаваат во рамките на изворните надлежности на Државен комунален инспекторат....Во однос на точка 5 од Барањето, а во согласност со член 4 од Законот за слободен пристап до информации од јавен карактер ...Ви ги препраќаме во прилог на ова решение за период од пет години како што е побарано. Информациите во однос на точка 5 од барањето се достапни и објавени на веб страната на Државниот комунален инспекторат во делот на Извештаи, или следниот линк....“

Незадоволен од наведеното Решение, Барателот на информации на 10.01.2025 година до Агенцијата повторно достави Жалба заведена под бр.08-338, во која е наведено: “...Жалителот се жали и истакнува приговор дека имателот на информацијата при одбивање да одговори на прашањата од точките 1, 2, 3 и 4 неосновано, незаконито и противправно се повикува на Законот за заштита на личните податоци, преку спроведен тест на штетност...во конкретниот случај ... воопшто не се бараат ниту нивната домашна адреса, ниту пак нивниот семеен ниту социјален идентитет во поглед на поседување на нивниот личен имот, ниту пак се бараат информации во поглед на посебната категорија...“.

Агенцијата со електронски допис бр.08-338 од 10.01.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на 20.01.2025 година до Агенцијата достави Произнесување по Жалба со нивен архивски бр.04-19/2 од 16.01.2025 година, заведено во Агенцијата под бр.08-338. Во Произнесувањето е наведено: „...Државниот комунален инспекторат по внимателно разгледување на неговото барање, спроведе тест на штетност, и одлучи дека бараните информации не се информации од јавен карактер и потпаѓа под исклучок од слободен пристап до информации од јавен карактер .... Податоците (персоналните досијеа на вработени), кои се бараат од страна на Барателот И. М. наведени во барањето под точка 1, 2, 3 и 4 се однесуваат на документи кои содржат лични податоци на вработените во Државниот комунален инспекторат, и се дел од нивното персонално досие кои уживаат посебна заштита...“. Во прилог го достави Тестот на штетност со архивски бр.04-404/2 од 31.12.2024 година, во кој меѓудругото е наведено: „Доколку се објават податоците и информациите, неосновано и неоправдано ќе се наруши нивната приватност со што би можело да се предизвика настанување на нематеријална штета на вработените, а одговорен за оваа повреда и надоместување на таквата штета ќе биде исклучиво работодавачот...“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и сите списи во предметот, истата **ја уважи, Решението на Имателот на информации го поништи и го задолжи Имателот на информации на Барателот да му ги достави бараните информации под точка 1, 2, 3 и 4 од Барањето на начин и во форма наведени во Барањето, во рок од 15 дена од денот на доставување на Решението**, поради следното:

По разгледувањето на Жалбата и сите списи во врска со предметот, Агенцијата утврди дека, постапувајќи по предметното Барање за информации од јавен карактер, Имателот на информации не постапил правилно и во целост согласно Законот за слободен пристап до информации од јавен карактер, со тоа што со оспореното Решение за бараните информации под точка 1, 2, 3 и 4 од Барањето не му овозможил пристап до бараните информации, по спроведениот Тест на штетност дека бараните информации се исклучок од слободниот пристап согласно член 6 став 1 точка 2 од Законот за слободен пристап до информации од јавен карактер.

Согласно член 3 алинеја 2 од Законот за слободен пристап до информации од јавен карактер „информација од јавен карактер е информација во било која форма што ја создал или со која располага имателот на информацијата согласно со неговите надлежности.“

Агенцијата констатира дека, во случајов, Барателот на информации побарал податоци со кои располага Имателот на информации, кои произлегуваат односно се нормирани во член 10 став 1 алинеја 6 и 22 од Законот за слободен пристап до информации од јавен карактер, во кој е наведено дека: „Имателот на информации е должен да ја информира јавноста преку својата интернет страница со објавување на...Податоците за функционерот или одговорното лице кај имателот на информација (биографија, податоци за контакт и друго)...список на лица вработени кај имателот на информацијата со позиција, службен е-маил и службен телефон.“

Агенцијата утврди дека во конкретниот случај станува збор за должност за информирање на јавноста за работењето, односно за побарани документи кои произлегуваат од организацијата и работењето на овој Имател на информации, или за информации кои согласно член 10 од Законот за слободен пристап до информации од јавен карактер Имателот на информации е должен да ја информира јавноста.

Што се однесува до наводите на Решението дека „ќе се наруши нивната приватност со што би можело да се предизвика настанување на нематеријална штета на вработените“, Агенцијата му укажува на Имателот на информации дека во конкретниот случај станува збор за информации за административни службеници и раководно лице, односно јавен службеник вработен во јавен орган, што значи дека неговите податоци во врска со неговото вработување преку јавен оглас за вработување се јавни, односно **сите информации кои се наведени како услови за вработување на јавен оглас** на конкретен административен службеник.

Агенцијата му укажува на Имателот на информации, дека Барателот на информации со поднесеното Барање за пристап до информации од јавен карактер, не бара документи од досието на административните службеници и раководното лице наведени во Барањето, туку бара само податоци-информации поврзани со нивното вработување, кои Имателот на информации е должен да постапи согласно укажувањата наведени погоре.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**

.